لمع الادلہ فی قواعد عقائد اہل السنہ والجماعہ (کتاب)

"لمع الأدلة في قواعد عقائد أهل السنة والجماعة" امام الحرمین ابو المعالي الجوینیؒ کی تصنیف ہے۔ یہ عقائدِ اسلام پر ایک مختصر مگر جامع رسالہ ہے، جس میں اہلِ سنت والجماعت کے عقائد کو دلائلِ عقلیہ و نقلیہ کے ساتھ واضح کیا گیا ہے۔
امام الجوینیؒ نے یہ رسالہ اپنی زندگی کے ابتدائی دور میں، اپنے اصحاب، تلامذہ اور شاگردوں کی درخواست پر تحریر کیا۔ اس میں صرف انہی عقائدی مسائل اور کلامی مباحث کو شامل کیا جنہیں وہ وقت کے لحاظ سے اہم، ضروری اور اختلاف کا مرکز سمجھتے تھے — خصوصاً ان مسائل کو جن پر متکلمین، معتزلہ اور دیگر کلامی فرقوں کے مابین سخت نزاع پایا جاتا تھا۔
 کتاب کا موضوع و مواد 
اس رسالے کے موضوعات امام الحرمینؒ کی دیگر اصولِ دین پر لکھی گئی کتابوں کی طرح مرتّب اور مربوط انداز میں بیان کیے گئے ہیں۔
ابتدا عالم کے حدوث سے کی گئی تاکہ وجودِ خداوندی اور اس کی قدامت تک رسائی ہو سکے۔
اس کے بعد اللہ تعالیٰ کی صفات پر گفتگو کی گئی اور بیان کیا گیا کہ عالم کا صانع و خالق ازلی و قدیم ہے اور وہ چند واجب اور جائز صفات کا حامل ہے۔
صفات میں کلام پر بھی تفصیل سے روشنی ڈالی گئی۔ امام الحرمینؒ فرماتے ہیں:
"عاقل پر لازم ہے کہ وہ یقین رکھے کہ اللہ کا قدیم کلام نہ حروف پر مشتمل ہے، نہ آوازوں، نہ سُروں اور نہ نغموں پر؛ کیونکہ حروف تو ترتیب کے ساتھ آتی ہیں، کچھ حروف دوسرے سے پہلے اور کچھ بعد میں واقع ہوتے ہیں اور ہر مسبوق چیز حادث ہوتی ہے۔
فصل: اللہ تعالیٰ کا کلام قاریوں کی زبانوں پر پڑھا جاتا ہے، حفاظ کے ذریعے محفوظ کیا جاتا ہے اور مصاحف میں حقیقتاً لکھا گیا ہے؛ البتہ قرأت قاریوں کی آواز اور نغمہ ہے..."
یہی انداز متکلمانہ تحقیق اور اہل السنہ کی عقیدتی اصولوں کی مضبوطی کو ظاہر کرتا ہے۔لمع الأدلة في قواعد عقائد أهل السنة والجماعة، ص: 92. 

 کتاب کی اشاعت 
یہ کتاب مصر کی المؤسسة المصرية العامة للتأليف کے زیر اہتمام "تراثنا" سیریز میں شائع ہوئی،
تحقیق و تعلیق: ڈاکٹرہ فوقیہ حسین محمود (استادِ فلسفہ، جامعہ عین شمس)
نظرِ ثانی: ڈاکٹر محمود الخضیری
سال اشاعت: 1385ھ / 1965ء
یہ اشاعت دار الکتب المصریہ اور برلن کی لائبریری میں موجود قدیم مخطوطات کی بنیاد پر کی گئی۔ مقدمے میں امام الحرمینؒ کی سوانح، ان کی کتب، علمی مقام اور تحقیقاتی حواشی شامل کیے گئے۔
 شروحات 
اس کتاب کی متعدد شروحات لکھی گئی ہیں، جن میں سے ایک معروف شرح ہے:
"شرح لمع الأدلة في التوحيد"
مؤلف: ابو محمد عبد اللہ شرف الدین بن محمد بن علی الفہری المعروف ابن التلمسانی (وفات: 644ھ)
یہ شرح مخطوط شکل میں مختلف کتب خانوں میں موجود ہے:
مکتبہ احمد ثالث، ترکی
معہد المخطوطات العربیۃ میں اس کا فلمی نسخہ
مکتبہ اسکوریال، اسپین میں بھی ایک نسخہ محفوظ ہے
ڈاکٹرہ فوقیہ حسین نے اپنے تحقیقی نسخے میں اسی شرح پر اعتماد کیا ہے۔

 حوالہ جات 
 سلسلة أعلام المسلمين، الإمام الجويني إمام الحرمين، الدكتور محمد الزحيلي، دار القلم، ص: 97-98.

زمرہ:اشعری ادب
زمرہ:ویکی ڈیٹا والے صفحات